เอไอเอส-ดีแทค ชิงเจ้าตลาดบีบี
เอไอเอส-ดีแทค เปิดศึก ชิงเจ้าตลาดแบล็กเบอรี่ 4 แสนเครื่อง&nbsp; ขี่กระแสสมาร์ทโฟนมาแรงตลอดปีนี้
9 ก.พ. 2553

เอไอเอส-ดีแทค เปิดศึก ชิงเจ้าตลาดแบล็กเบอรี่ 4 แสนเครื่อง  ขี่กระแสสมาร์ทโฟนมาแรงตลอดปีนี้ 
 



แบล็คเบอร์รี่
นายสมชัย เลิศสุทธิวงศ์ รองกรรมการผู้อำนวยการ สายงานการตลาด บริษัท แอดวานซ์ อินโฟร์ เซอร์วิส หรือ เอไอเอส เปิดเผยว่า เอไอเอสตั้งเป้าครองส่วนแบ่งตลาด แบล็กเบอรี่ (บีบี) ในปีนี้ที่ 50% จากตลาดรวมที่คาดว่าจะอยู่ประมาณ 4 แสนเครื่อง ซึ่งเป็นส่วนแบ่งมากที่สุดใน ผู้ให้บริการมือถือทั้ง 3 ราย 
ทั้งนี้ เนื่องจาก เอไอเอส เป็นผู้บุกเบิกตลาดนี้เป็นรายแรก และมีฐานลูกค้าครอบคลุมทั้งกลุ่มตลาดแมสและองค์กร โดยปีที่ผ่านมามีส่วนแบ่งมากกว่า 80%  หรือมียอดจำหน่าย 1 แสนเครื่อง   ตั้งเป้าการเติบโตในปีนี้ 100%  หรือ มียอดจำหน่าย 2 แสนเครื่อง 
สำหรับแผนการทำตลาดในปีนี้จะเน้นขยายผู้ใช้ไปยังกลุ่มอื่นๆ มากขึ้น โดยได้ร่วมมือกับ มีเดีย สตูดิโอ  เปิดบริการรายงานข่าวผ่านบีบี ซึ่งจะทำให้การใช้งานบีบเริ่มมีความหลากหลาย แทนที่จะจำกัดการใช้งานอยู่แต่การแชทระหว่างกลุ่มเพื่อนแต่เพียงอย่างเดียว  
นายธนา เธียรอัจฉริยะ รองประธานเจ้าหน้าที่บริหาร บริษัท โทเทิ่ล แอ็คเซ็ส คอมูนิเคชั่น หรือ ดีแทค กล่าวว่า  ดีแทคตั้งเป้ามีส่วนแบ่งบีบีในปีนี้ 40%  แต่มั่นใจว่าเฉพาะตลาดกลุ่มผู้ใช้ทั่วไป (คอนซูเมอร์) ดีแทค จะมีส่วนแบ่งมากกว่ารายอื่นๆ  
ทั้งนี้ เพราะการใช้งานบีบีได้กระจายเข้าสู่ตลาดแมสมากขึ้น และตลอดทั้งปีนี้จะเป็นปีที่ บีบีและสมาร์ทโฟนมีการเติบโตอย่างสูง  ทั้งจากเรื่องราคาที่ถูกลงอยู่ในระดับกลาง-ล่างมากขึ้น และจากการที่ระบปฏิบัติการแอนดรอยด์ได้รับความนิยม     
นายทอเร่ จอห์เซ่น ประธานเจ้าหน้าที่บริหารดีแทค  กล่าวว่า  ตลาดสมาร์ทโฟนเป็นตลาดที่ดีแทคให้ความสำคัญในปีนี้  ภายใต้ความร่วมมือกับพันธมิตร ไม่ว่าจะเป็น เจมาร์ท  โมโตโรลา ซัมซุง  รวมไปถึงการพัฒนาบริการและแอพพลิเคชั่นใหม่ๆ  เพื่อให้กลุ่มผู้ใช้มีการใช้งานที่หลากหลายมากขึ้น  
ตั้งเป้าว่าจะมีรายได้จากการจำหน่ายเครื่องลูกข่ายประมาณ 1,000 ล้านบาท  จากรายได้รวม 6.4 หมื่นล้านบาท และคาดว่าในปีนี้จะเติบโตในอัตรา 7-9%  เนื่องจากความแรงของสมาร์ทโฟนและตลาดมือถือที่ฟื้นตัวแล้ว